Document ID: 32006D0591

KOMMISSIONENS BESLUTNING
af 1. september 2006
om ændring af beslutning 2005/393/EF for så vidt angår spærrezoner i forbindelse med bluetongue
(meddelt under nummer K(2006) 3947)
(EØS-relevant tekst)
(2006/591/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 10, stk. 4,
under henvisning til Rådets direktiv 2000/75/EF af 20. november 2000 om vedtagelse af specifikke bestemmelser vedrørende foranstaltninger til bekæmpelse og udryddelse af bluetongue hos får (2), særlig artikel 6, stk. 1, andet afsnit, artikel 8, stk. 2, litra d), og stk. 3, artikel 9, stk. 1, litra c), og artikel 19, stk. 3, og
ud fra følgende betragtninger:
(1)
Ved direktiv 2000/75/EF er der fastsat bestemmelser og foranstaltninger til bekæmpelse af bluetongue i Fællesskabet, herunder etablering af beskyttelses- og overvågningszoner og forbud mod, at dyr forlader disse zoner.
(2)
Kommissionens beslutning 2005/393/EF af 23. maj 2005 om beskyttelses- og overvågningszoner i forbindelse med bluetongue og betingelser for flytninger ud af og gennem disse zoner (3) indeholder bestemmelser om afgrænsningen af de overordnede geografiske områder, hvor medlemsstaterne skal etablere beskyttelses- og overvågningszoner (i det følgende benævnt »spærrezoner«) i forbindelse med bluetongue.
(3)
Den 17., 19. og 21. august 2006 underrettede henholdsvis Nederlandene, Belgien og Tyskland Kommissionen om en række kliniske tilfælde, hvor der var mistanke om bluetongue på får- og kvægbedrifter i områder i Nederlandene, Belgien og Tyskland beliggende tæt på Luxembourg og Frankrig og inden for en radius på 50 km fra Kerkrade i Nederlandene, hvor den første mistanke om et tilfælde opstod.
(4)
For at undgå, at sygdommen spreder sig fra det ramte område, vedtog Kommissionen beslutning 2006/577/EF af 22. august 2006 om visse beskyttelsesforanstaltninger over for bluetongue (4), hvori der fastsættes bestemmelser om flytning af dyr af arter, der er modtagelige for bluetongue, samt sæd, æg og embryoner heraf ud af de ramte områder.
(5)
EF-referencelaboratoriet for bluetongue i Pirbright (Det Forenede Kongerige) har nu bekræftet, at der var tale om bluetongue, og at det pågældende virus er af serotype 8. Der er aldrig tidligere indberettet forekomster af denne serotype i Europa.
(6)
Som følge af dette analyseresultat bør beslutning 2005/393/EF ændres til at omfatte en ny spærrezone omfattende det ramte område, og beslutning 2006/577/EF bør ophæves.
(7)
Under hensyntagen til almindelig landbrugspraksis kan særlige flytninger af modtagelige dyr tillades under de berørte kompetente myndigheders opsyn, uden at sygdomsbekæmpelsen derved bringes i fare.
(8)
For at forhindre yderligere spredning af sygdommen bør denne beslutning hurtigst muligt finde anvendelse.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2005/393/EF foretages følgende ændringer:
1)
Artikel 2 affattes således:
»Artikel 2
Afgrænsning af spærrezoner
Der afgrænses spærrezoner inden for de overordnede geografiske områder, der er opført under zone A, B, C, D, E og F i bilag I.
Fritagelse fra forbuddet mod, at dyr forlader disse spærrezoner, kan kun ske i overensstemmelse med artikel 3, 4, 5 og 6.
For så vidt angår spærrezone E tillader de berørte kompetente myndigheder flytninger mellem Spanien og Portugal af levende dyr af drøvtyggende arter på grundlag af en bilateral aftale.
For så vidt angår spærrezone F tillades flytning af levende dyr af arter, der er modtagelige for bluetongue, samt sæd, æg og embryoner heraf inden for spærrezonen.
Artikel 2a
Fritagelse fra forbuddet mod flytning i 20 km-zonen
Uanset artikel 6, stk. 1, litra c) i direktiv 2000/75/EF fritages følgende dyr fra forbuddet mod flytning i 20 km-zonen:
-
dyr, der sendes til direkte slagtning, forudsat at den kompetente veterinærmyndighed giver sin godkendelse
-
dyr, der kommer fra en bedrift uden for 20 km-zonen og transporteres til en bedrift inden for 20 km-zonen
-
dyr, der skal transporteres til en bedrift i spærrezonen, forudsat at den kompetente veterinærmyndighed giver sin godkendelse, og forudsat at dyrene opfylder dyresundhedsbetingelserne fastsat af den kompetente veterinærmyndighed.«
2)
Bilag I ændres som anført i bilaget til denne beslutning.
Artikel 2
Beslutning 2006/577/EF ophæves.
Artikel 3
Denne beslutning anvendes fra dagen efter offentliggørelsen i Den Europæiske Unions Tidende.
Artikel 4
Denne beslutning er rettet til medlemsstaterne.
Udfærdiget i Bruxelles, den 1. september 2006.

Labels: 0
3
8
6
18